Απόφαση της Επιτροπής

της 17ης Ιουλίου 2003

για την τροποποίηση της απόφασης 98/371/EΚ της Επιτροπής σχετικά με τους υγειονομικούς όρους και την κτηνιατρική πιστοποίηση για τις εισαγωγές νωπού κρέατος από ορισμένες ευρωπαϊκές χώρες ώστε να ληφθούν υπόψη ορισμένες πτυχές που αφορούν την Εσθονία και τη Λιθουανία

[κοινοποιηθείσα υπό τον αριθμό Ε(2003) 2561]

(Κείμενο που παρουσιάζει ενδιαφέρον για τον ΕΟΧ)

(2003/533/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά την εισαγωγή ζώων του βοείου, χοιρείου, προβείου και αιγείου είδους και νωπών κρεάτων ή προϊόντων με βάση το κρέας προελεύσεως τρίτων χωρών(1), όπως τροποποιήθηκε τελευταία από τον κανονισμό (EΚ) αριθ. 1452/2001(2), και ιδίως τα άρθρα 14, 15 και 16,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για τις εισαγωγές νωπού κρέατος από ορισμένες ευρωπαϊκές χώρες καθορίζονται στην απόφαση 98/371/EΚ της Επιτροπής(3), όπως τροποποιήθηκε τελευταία από την απόφαση 2002/940/EΚ(4).

(2) Οι εισαγωγές νωπού κρέατος για ανθρώπινη κατανάλωση οικόσιτων χοιροειδών από την Εσθονία και τη Λιθουανία δεν επιτρέπονταν για υγειονομικούς λόγους που αφορούσαν ειδικότερα τον έλεγχο της πανώλους των χοίρων.

(3) Οι αρμόδιες κτηνιατρικές αρχές της Εσθονίας και της Λιθουανίας ζήτησαν τη χορήγηση άδειας για την εξαγωγή χοιρείου κρέατος στην Κοινότητα, στηρίζοντας το αίτημά τους με πληροφορίες όσον αφορά την κατάσταση της υγείας των χοίρων στην Εσθονία και στη Λιθουανία καθώς και σχετικά με τον έλεγχο της πανώλους των χοίρων.

(4) Τον Φεβρουάριο 2003, κτηνιατρικές αποστολές της Επιτροπής επισκέφθηκαν την Εσθονία και τη Λιθουανία προκειμένου να αξιολογήσουν την κατάσταση της υγείας των ζώων.

(5) Σύμφωνα με τις εκθέσεις των αποστολών καθώς και άλλες πληροφορίες που παρασχέθηκαν από τις αρμόδιες κτηνιατρικές αρχές της Εσθονίας και της Λιθουανίας, η κατάσταση της υγείας των χοίρων στην Εσθονία και στη Λιθουανία εμφανίζεται ικανοποιητική όσον αφορά την πανώλη των χοίρων.

(6) Συνεπώς, η εισαγωγή χοιρείου κρέατος από την Εσθονία και τη Λιθουανία στην Κοινότητα θα έπρεπε να επιτραπεί, υπό ορισμένους όρους σχετικά με τη χρησιμοποίηση υπολειμμάτων τροφών για τη διατροφή των χοίρων. Όσον αφορά την εξαγωγή χοιρείου κρέατος στην Ευρωπαϊκή Κοινότητα, οι αρμόδιες κτηνιατρικές αρχές της Εσθονίας και της Λιθουανίας ανέλαβαν τη δέσμευση να καταρτίσουν κατάλογο με τις εκμεταλλεύσεις χοίρων οι οποίες υπόκεινται σε τακτική κτηνιατρική εποπτεία καθώς και σε κατάλληλους ελέγχους ώστε να αποκλείεται η χρησιμοποίηση υπολειμμάτων τροφών για τη διατροφή των χοίρων.

(7) Ως εκ τούτου, η απόφαση 98/371/EΚ πρέπει να τροποποιηθεί αναλόγως.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα II της απόφασης 98/371/EΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 17 Ιουλίου 2003.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

(3) ΕΕ L 170 της 16.6.1998, σ. 16.

(4) ΕΕ L 325 της 30.11.2002, σ. 40.

ΠΑΡΑΡΤΗΜΑ

""

ΠΑΡΑΡΤΗΜΑ II

ΥΓΕΙΟΝΟΜΙΚΟΙ ΟΡΟΙ ΠΟΥ ΑΠΑΙΤΟΥΝΤΑΙ ΓΙΑ ΤΗΝ ΠΙΣΤΟΠΟΙΗΣΗ ΝΩΠΟΥ ΚΡΕΑΤΟΣ

>ΘΕΣΗ ΠΙΝΑΚΑ>

Σημ.:

Οι εισαγωγές νωπού κρέατος για ανθρώπινη κατανάλωση επιτρέπονται μόνο εφόσον η Επιτροπή έχει εγκρίνει πρόγραμμα ελέγχου υπολειμμάτων στην τρίτη χώρα εξαγωγής.